Návrh ROZHODNUTIE RADY, ktorým sa zrušuje rozhodnutie 2010/371/EÚ zo 7. júna 2010 o ukončení konzultácií s Madagaskarskou republikou podľa článku 96 dohody o partnerstve AKT – EÚ /* COM/2014/0145 final - 2014/0082 (NLE) */





DÔVODOVÁ SPRÁVA Dňa 7. júna 2010 Rada Európskej únie rozhodla o prijatí primeraných opatrení voči Madagaskarskej republike po ukončení konzultácií podľa článku 96 Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej v Cotonou 23. júna 2000[1] a zmenenej v Ouagadougou (Burkina Faso) 22. júna 2010[2] (ďalej len „dohoda o partnerstve AKT – EÚ) (2010/371/EÚ)[3]. Toto rozhodnutie bolo predĺžené a zmenené rozhodnutiami Rady 2011/324/EÚ[4], 2011/808/EÚ[5] a 2012/749/EÚ[6]. V poslednom uvedenom rozhodnutí sa stanovuje, že primerané opatrenia zostávajú v platnosti dovtedy, „kým Rada na základe návrhu Komisie rozhodne, že sa uskutočnili dôveryhodné voľby a že na Madagaskare bol obnovený ústavný poriadok (...)“. Návrh zrušiť rozhodnutie Rady je v súlade s článkom 96 dohody o partnerstve AKT – EÚ[7] založený na skutočnosti, že dôvod na zachovanie primeraných opatrení (výkon moci prechodnými orgánmi po protiústavnom štátnom prevrate v roku 2009) pominul. Uskutočnenie dôveryhodných prezidentských a parlamentných volieb 25. októbra a 20. decembra 2013, vyhlásenie oficiálnych výsledkov 17. januára a 6. februára 2014, ako aj začatie činnosti novozvolených inštitúcií sú znakom návratu k ústavnému poriadku na Madagaskare. Vysoká predstaviteľka Únie pre zahraničné veci a bezpečnostnú politiku a podpredsedníčka Komisie pani Ashtonová uvítala a ocenila priebeh volebného procesu[8]. Týmto sú splnené všetky podmienky na to, aby sa mohli plniť záväzky EÚ voči Madagaskaru, ako sú stanovené v prílohe k rozhodnutiu Rady 2011/808/EÚ, a aby Rada mohla zrušiť rozhodnutie, ktoré je v súčasnosti v platnosti. Odvolaním dočasných opatrení zo strany EÚ sa Madagaskaru a všetkým medzinárodným partnerom, najmä partnerom v Afrike, vyšle jasný a silný politický signál, pokiaľ ide o podporu na začiatku tohto nového pokrízového obdobia, a umožní obnoviť normálnu spoluprácu medzi EÚ a Madagaskarom. 2014/0082 (NLE) Návrh ROZHODNUTIE RADY, ktorým sa zrušuje rozhodnutie 2010/371/EÚ zo 7. júna 2010 o ukončení konzultácií s Madagaskarskou republikou podľa článku 96 dohody o partnerstve AKT – EÚ RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[9] a zmenenú v Ouagadougou (Burkina Faso) 22. júna 2010[10] (ďalej len „dohoda o partnerstve medzi krajinami AKT – EÚ“), a najmä na jej článok 96, so zreteľom na internú dohodu medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri vykonávaní dohody o partnerstve AKT – EÚ[11], a najmä na jej článok 3, so zreteľom na návrh Európskej komisie, po dohode s vysokou predstaviteľkou Únie pre zahraničné veci a bezpečnostnú politiku, keďže: (1) Rozhodnutie 2010/371/EÚ[12] zo 7. júna 2010 o ukončení konzultácií s Madagaskarom v súlade s článkom 96 dohody o partnerstve medzi krajinami AKT – EÚ bolo prijaté na účely vykonania primeraných opatrení ako dôsledku porušenia podstatných prvkov uvedených v článku 9 dohody o partnerstve medzi krajinami AKT – EÚ. (2) Tieto opatrenia boli predĺžené do 6. decembra 2011 rozhodnutím 2011/324/EÚ[13] z 30. mája 2011, zmenené a predĺžené do 5. decembra 2012 rozhodnutím 2011/808/EÚ z 5. decembra 2011[14] a nakoniec predĺžené na dobu neurčitú rozhodnutím 2012/749/EÚ[15] z 3. decembra 2012 dovtedy, „kým Rada na základe návrhu Komisie rozhodne, že sa uskutočnili dôveryhodné voľby a že na Madagaskare bol obnovený ústavný poriadok (...)“. (3) Prezidentské a parlamentné voľby sa konali 25. októbra a 20. decembra 2013, výsledky boli oficiálne vyhlásené 17. januára a 6. februára 2014 a novozvolené inštitúcie začali svoju činnosť, čo je znakom návratu k ústavnému poriadku na Madagaskare. Vysoká predstaviteľka Únie pre zahraničné veci a bezpečnostnú politiku a podpredsedníčka Komisie pani Ashtonová 7. februára 2014[16] uvítala a ocenila priebeh volebného procesu. (4) Keďže boli splnené podmienky (uskutočnenie dôveryhodných prezidentských a parlamentných volieb, vyhlásenie oficiálnych výsledkov a začatie činnosti novozvolených inštitúcií, čo je znakom návratu k ústavnému poriadku na Madagaskare) na plnenie záväzkov EÚ voči Madagaskaru, ako sú stanovené v prílohe k rozhodnutiu 2011/808/EÚ (zrušenie rozhodnutia podľa článku 96), je vhodné zrušiť rozhodnutie, ktoré je v súčasnosti v platnosti, PRIJALA TOTO ROZHODNUTIE: Článok 1 Rozhodnutie Rady 2010/371/UE zo 7. júna 2010 o ukončení konzultácií s Madagaskarskou republikou podľa článku 96 dohody o partnerstve AKT – EÚ sa zrušuje. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. ES L 317, 15.12.2000, s. 3. [2] Ú. v. EÚ L 287, 4.11.2010, s. 3. [3] Ú. v. EÚ L 169, 3.7.2010, s. 13. [4] Ú. v. EÚ L 146, 1.6.2011, s. 2. [5] Ú. v. EÚ L 324, 7.12.2011, s. 1. [6] Ú. v. EÚ L 333, 5.12.2012, s. 46. [7] V článku 96 ods. 2 písm. a) štvrtom pododseku druhej vete dohody z Cotonou sa stanovuje, že „tieto opatrenia budú odvolané, len čo dôvod ich prijatia pominie“. [8] Pozri vyhlásenie hovorcu pani Ashtonovej zo 7. februára 2014. [9] Ú. v. ES L 317, 15.12.2000, s. 3. [10] Ú. v. EÚ L 287, 4.11.2010, s. 3. [11] Ú. v. ES L 317, 15.12.2000, s. 376. [12] Ú. v. EÚ L 169, 3.7.2010, s. 13. [13] Ú. v. EÚ L 146, 1.6.2011, s. 2. [14] Ú. v. EÚ L 324, 7.12.2012, s. 1. [15] Ú. v. EÚ L 333, 5.12.2012, s. 46. [16] Pozri vyhlásenie hovorcu pani Ashtonovej zo 7. februára 2014.